**Projektas**

**KLAIPĖDOS RAJONO savivaldybės taryba**

**SPRENDIMAS**

**DĖL KLAIPĖDOS RAJONO SAVIVALDYBĖS BIUDŽETINIŲ ĮSTAIGŲ CENTRALIZUOTO BUHALTERINĖS APSKAITOS TVARKYMO**

2021 m. liepos d. Nr. T11-

Gargždai

 Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos buhalterinės apskaitos įstatymo 10 straipsnio 4 dalimi ir 103 straipsnio 2 dalies 2 punktu, Lietuvos Respublikos biudžetinių įstaigų įstatymo 91 straipsnio 1 ir 3 dalimis, Centralizuoto viešojo sektoriaus subjektų buhalterinės apskaitos organizavimo tvarkos aprašo, patvirtinto Lietuvos Respublikos Vyriausybės 2018 m. gegužės 23 d. nutarimu Nr. 488 „Dėl Centralizuoto viešojo sektoriaus subjektų buhalterinės apskaitos organizavimo tvarkos aprašo patvirtinimo“, 4 punktu, Viešojo sektoriaus subjektų buhalterinės apskaitos organizavimo tvarkos aprašo, patvirtinto Lietuvos Respublikos finansų ministro 2005 m. gegužės 25 d. įsakymu Nr. 1K-170 „Dėl Viešojo sektoriaus subjektų buhalterinės apskaitos organizavimo tvarkos aprašo, patvirtinimo“, 11.2 papunkčiu, 19 punktu, n u s p r e n d ž i a:

 1. Tvarkyti Klaipėdos rajono savivaldybės biudžetinių įstaigų buhalterinę apskaitą centralizuotai nuo 2022 m. sausio 1 d. (biudžetinių įstaigų sąrašas pridedamas).

 2. Pavesti biudžetinei įstaigai Klaipėdos rajono švietimo centrui centralizuotai tvarkyti sprendimo 1 punkte nurodytų biudžetinių įstaigų buhalterinę apskaitą.

 3. Įpareigoti biudžetinės įstaigos Klaipėdos rajono švietimo centro direktorių ir sprendimo 1 punkte nurodytų biudžetinių įstaigų vadovus iki 2022 m. sausio 1 d. pasirašyti centralizuoto buhalterinės apskaitos tvarkymo sutartis.

 4. Pavesti biudžetinės įstaigos Klaipėdos rajono švietimo centro direktoriui ir sprendimo 1 punkte nurodytų biudžetinių įstaigų vadovams iki 2022 m. sausio 1 d. atlikti visus veiksmus ir pasirašyti visus dokumentus, reikalingus centralizuotam sprendimo 1 punkte nurodytų biudžetinių įstaigų buhalterinės apskaitos tvarkymui vykdyti.

 Šis sprendimas per vieną mėnesį nuo jo įteikimo ar pranešimo suinteresuotai šaliai apie viešojo administravimo subjekto veiksmus (atsisakymą atlikti veiksmus) dienos gali būti skundžiamas Lietuvos administracinių ginčų komisijos Klaipėdos apygardos skyriui(Herkaus Manto g. 37, LT-92236, Klaipėda)arba Regionų apygardos administracinio teismo Klaipėdos rūmams (Galinio Pylimo g. 9, LT-91230 Klaipėda) Lietuvos Respublikos administracinių bylų teisenos įstatymo nustatyta tvarka.

Savivaldybės meras

TEIKIA: Savivaldybės administracijos direktoriaus pavaduotoja, atliekanti Administracijos direktoriaus pareigas, R. Petrauskienė.

PARENGĖ: Savivaldybės administracijos Švietimo ir sporto skyriaus vyriausioji specialistė, projekto „Klaipėdos rajono biudžetinių įstaigų apskaitos optimizavimas“ vykdymo komandos narė U. Tamošauskienė.

SUDERINTA:

V. Jasas

A. Jansonienė

V.Gineitienė

J. Rusteikienė

R. Petrauskienė

B. Markauskas

# KLAIPĖDOS RAJONO SAVIVALDYBĖS ADMINISTRACIJA

**AIŠKINAMASIS RAŠTAS**

**2021-07-12**

**DĖL TARYBOS SPRENDIMO** „**DĖL KLAIPĖDOS RAJONO SAVIVALDYBĖS BIUDŽETINIŲ ĮSTAIGŲ CENTRALIZUOTO BUHALTERINĖS APSKAITOS TVARKYMO“ PROJEKTO**

 **1. Parengto sprendimo projekto tikslai, uždaviniai (ko sprendimo projektu norima pasiekti):** sprendimo projektu siekiama Savivaldybės tarybos pritarimo tvarkyti Klaipėdos rajono savivaldybės biudžetinių įstaigų buhalterinę apskaitą centralizuotai nuo 2022 m. sausio 1 d. (biudžetinės įstaigos nurodytos 1 sprendimo punkte), tvarkymo funkcijas perduodant biudžetinei įstaigai Klaipėdos rajono švietimo centrui (prie jo įsteigus struktūrinį padalinį).

 **2. Kuo vadovaujantis parengtas sprendimo projektas:**projektas parengtas vadovaujantis Lietuvos Respublikos buhalterinės apskaitos įstatymo 10 straipsnio 4 dalimi ir 103 straipsnio 2 dalies 2 punktu, Lietuvos Respublikos biudžetinių įstaigų įstatymo 91 straipsnio 1 ir 3 dalimis, Centralizuoto viešojo sektoriaus subjektų buhalterinės apskaitos organizavimo tvarkos aprašo, patvirtinto Lietuvos Respublikos Vyriausybės 2018 m. gegužės 23 d. nutarimu Nr. 488 „Dėl Centralizuoto viešojo sektoriaus subjektų buhalterinės apskaitos organizavimo tvarkos aprašo patvirtinimo“, 4 punktu, Viešojo sektoriaus subjektų buhalterinės apskaitos organizavimo tvarkos aprašo, patvirtinto Lietuvos Respublikos finansų ministro 2005 m. gegužės 25 d. įsakymu Nr. 1K-170 „Dėl Viešojo sektoriaus subjektų buhalterinės apskaitos organizavimo tvarkos aprašo, patvirtinimo“, 11.2 papunkčiu, 19 punktu.

 **3. Kaip šiuo metu yra teisiškai reglamentuojami projekte aptariami klausimai:** Centralizuoto viešojo sektoriaus subjektų buhalterinės apskaitos organizavimo tvarkos aprašu, patvirtintu Lietuvos Respublikos Vyriausybės 2018 m. gegužės 23 d. nutarimu Nr. 488 „Dėl Centralizuoto viešojo sektoriaus subjektų buhalterinės apskaitos organizavimo tvarkos aprašo patvirtinimo“.

 **4.** **Kokių teigiamų rezultatų yra laukiama:** būtų galima pradėti reikalingas centralizuoto buhalterinės apskaitos tvarkymo procedūras.Laukiama nauda – buhalterinės apskaitos kokybės pagerinimas (užtikrins efektyvesnį įstaigų buhalterinės apskaitos tvarkymą, sumažins buhalterinės apskaitos klaidų tikimybę, pagerins įstaigų finansų valdymą ir finansų kontrolę bei duomenų prieinamumą. Išskirsčius darbuotojus pagal veiklas, bus efektyviau paskirstomi darbuotojų laiko ištekliai, specializuojamos jų veiklos bei lengviau sudaromi darbuotojų kvalifikacijos tobulinimo planai, keliama jų kvalifikacija).

 **5. Galimos neigiamos pasekmės priėmus siūlomą Savivaldybės tarybos sprendimo projektą ir kokių priemonių būtina imtis, siekiant išvengti neigiamų pasekmių:** nėra.

 **6. Kokius teisės aktus būtina pakeisti ar panaikinti, priėmus teikiamą Savivaldybės tarybos sprendimo projektą**: nėra.

 **7. Projekto rengimo metu gauti specialistų vertinimai ir išvados. Ekonominiai apskaičiavimai:** Klaipėdos rajono savivaldybės administracijos direktoriaus 2021 m. vasario 23 d. įsakymu Nr. AV-437 „Dėl projekto „Klaipėdos rajono biudžetinių įstaigų apskaitos optimizavimas“ pasiūlymo komandos sudarymo“ buvo sudaryta projekto „Klaipėdos rajono biudžetinių įstaigų apskaitos optimizavimas“ pasiūlymo komanda (toliau – Komanda), kuri atlikto 1 sprendimo punkte nurodytų savivaldybės biudžetinių įstaigų veiklos analizę.

 Šiuo metu Klaipėdos rajono savivaldybėje pavaldžių biudžetinių švietimo, sporto, kultūros ir socialinės paramos įstaigų yra 41, kurios buhalterinę apskaitą tvarko kiekviena savarankiškai, t. y. kiekviena įstaiga yra pati atsakinga už įstaigos buhalterinės apskaitos tvarkymą pagal galiojančius teisės aktus. Būtina pagerinti buhalterinės apskaitos išteklių valdymą, taupant lėšas ir didinant darbo kokybę. Siekiant efektyvinti įstaigų buhalterinę apskaitą, Komanda siūlo ją optimizuoti, pereinant prie centralizuotos buhalterinės apskaitos vykdymo. Tokiu atveju visos buhalterinės apskaitos ir kitos su buhalterija susijusios operacijos būtų vykdomos naujai įsteigtame struktūriniame padalinyje. Buhalterinės apskaitos centralizavimas leistų sumažinti įstaigų išteklius (ar išlaidas), užtikrintų efektyvesnį įstaigų buhalterinės apskaitos tvarkymą, sumažintų buhalterinės apskaitos klaidų tikimybę, pagerintų įstaigų finansų valdymą ir finansų kontrolę. Pagrindiniai centralizuotos buhalterinės apskaitos tikslai – padidinti buhalterinės apskaitos skaidrumą, finansinės atskaitomybės duomenų valdymo prieinamumą, išgryninti vienodus buhalterinės apskaitos standartus ir reikalavimus visoms Savivaldybei pavaldžioms įstaigoms, užtikrinti galimybę palyginti duomenis. Įdiegus centralizuotą buhalterinę apskaitą, buhalterinės apskaitos funkcijos ir atsakomybės turėtų būti perkeltos iš kiekvienos atskiros įstaigos į vieną centralizuotą buhalterinės apskaitos padalinį. Tokiu atveju iš Klaipėdos rajono savivaldybei pavaldžių įstaigų turi būti perimtos visos buhalterinės apskaitos ir su ja susijusios operacijos. Visa susijusi buhalterinės apskaitos operacijų vykdymo atsakomybė perkeliama į centralizuotos buhalterinės apskaitos padalinį, o Savivaldybei pavaldžios švietimo, sporto, kultūros ir socialinės paramos įstaigos savo ruožtu tik perduotų šioms operacijoms atlikti ir pagrįsti reikalingą dokumentaciją, pvz., sąskaitas-faktūras, darbuotojų darbo laiko tabelius, direktoriaus įsakymus dėl darbuotojų darbo sąlygų pakeitimų ir pan. Išskirsčius centralizuotos buhalterinės apskaitos padalinio darbuotojus pagal veiklas, būtų efektyviau paskirstomi darbuotojų laiko ištekliai, specializuojamos jų veiklos bei lengviau sudaromi darbuotojų kvalifikacijos tobulinimo ir mokymo planai.

 Klaipėdos rajono savivaldybė valdo 41 biudžetinę įstaigą, bet centralizuoti reikia 39 įstaigas (Gaigalaičio globos namų ir priešgaisrinės tarnybos buhalterių etatų savivaldybė neišlaiko): 24 švietimo įstaigas (iš jų - 3 gimnazijas, 10 pagrindinio ugdymo, 1 progimnaziją, 1 daugiafunkcį centrą, 5 ikimokyklinio ugdymo įstaigas, 2 neformaliojo ugdymo ir 2 kitas švietimo įstaigas), 4 socialines įstaigas, 8 kultūros įstaigas (iš jų – 1 biblioteka, 1 muziejus ir 6 kultūros centrus), sporto centrą, sveikatos biurą ir turizmo centrą. Šiuo metu 39 įstaigose dirba 64 darbuotojai tvarkantys buhalterinę apskaitą (tai yra: 34 vyr. buhalteriai, 16 buhalterių, 14 kasininkų-apskaitininkų), tai sudaro 54,5 etatus, metinis šių pareigybių DU fondas – 807,3 tūkst. eurų. Paanalizavus esamą situaciją ir įvertinus kitų miestų bei rajonų patirtį, nustatyta, jog pilnai ar dalinai centralizavus buhalterinę apskaitą Klaipėdos rajono savivaldybei pavaldžiose įstaigose, per metus būtų galima pasiekti 10-11 tūkst. eurų ekonominį efektą (išlaidų sumažinimas vienai įstaigai), o buhalterinės apskaitos darbuotojų etatų skaičių sumažinti iki 28-erių (įvertinus buhalterijos išlaikymo administracinių išlaidų sumažėjimą, ekonominis efektas galėtų dar didėti). Tačiau svarbu atsižvelgti ne tik į ekonominio efekto siekimą, bet ir į efektyvesnį įstaigų buhalterinės apskaitos tvarkymą.

 **8. Sprendimo įgyvendinimui reikalingos lėšos.** Savivaldybės biudžetolėšųreikės išeitinėms kompensacijoms išmokėti, centralizuotos buhalterinės apskaitos padalinio patalpų nuomai ir pritaikymui buhalterinei veiklai, kompiuterinės įrangos įsigijimui, IT programų atnaujinimui (todėl pirmaisiais centralizavimo metais ekonominis efektas bus neigiamas), o nuo 2022 m. minėto padalinio darbuotojų pareigybių finansavimui (kiek tiksliai lėšų reikės, paaiškės pradėjus vykdyti centralizavimo procedūras).

 **9. Kiti, autoriaus nuomone, reikalingi pagrindimai ir paaiškinimai:**nėra.

Švietimo ir sporto skyriaus vyriausioji specialistė, Ugnė Tamošauskienė

projekto „Klaipėdos rajono biudžetinių įstaigų apskaitos

optimizavimas“ vykdymo komandos narė